Il-Ħames Pitazz – Paragrafi 1521-1530 Il-Mulej qalli, Binti, tgħejjiex ixxandar il-ħniena Tiegħi. B'dan il-mod inti tqawwili mill-ġdid din il-Qalb Tiegħi, li qiegħda taqbad b'fjammi ta' ħasra għall-midinbin. Għid lis-saċerdoti Tiegħi li l-midinbin b'qalbhom iebsa għad jindmu meta jisimgħuhom jitkellmu fuq il-ħniena Tiegħi bla tarf, fuq il-kumpassjoni li Jiena għandi għalihom f'Qalbi. Lil dawk is-saċerdoti li jxandru u jfaħħru l-ħniena Tiegħi, Jiena nagħtihom setgħa tal-għaġeb; Jiena nidlek u nikkonsagra kliemhom u mmiss il-qlub ta' dawk li huma jkunu qegħdin jitkellmu magħhom. Il-ħajja fil-komunita' hija diffiċli minnha nnfisha, imma hija doppjament diffiċli tgħix flimkien ma' erwieħ li huma suppervi. "O Alla, agħtini fidi aktar profonda sabiex jiena nkun nista' dejjem nara f'kull soru x-xbieha qaddisa Tiegħek li ġiet minquxa ġewwa ruħha . . . Imħabba li ma tispiċċa qatt, fjamma pura, aqbad ġewwa qalbi bla heda u ddivinizza l-esseri kollha tiegħi, skont dak li lilek jogħġbok għal dejjem, u li permezz tiegħu Int sejjaħtli sabiex jiena nibda neżisti u sabiex jiena jkolli sehem fil-hena Tiegħek bla tarf. O Alla ħanin, kienet biss il-ħniena Tiegħek li xerrdet fuqi bl-abbundanza dawn ir-rigali. Meta jiena nara ġewwa fija dawn ir-rigali kollha li Inti tajtni b'xejn, b'umilta' profonda jiena nqim it-tjubija Tiegħek li ħadd ma jifhimha. Mulej, qalbi timtela bi stagħġib li Inti, Sid assolut, li m'għandek bżonn ta' ħadd, xorta waħda tiċċekken daqshekk għax tħobbna bi mħabba safja. Qatt ma nixba' nistagħġeb li l-Mulej ikollu relazzjoni hekk intima mal-ħlejjaq Tiegħu. Dik ukoll hi t-tjubija Tiegħu bla tarf. Kull darba li nibda din il-meditazzjoni, qatt ma nispiċċaha, għax l-Ispirtu tiegħi jegħreq għal kollox. Xi pjaċir hu li tħobb bil-qawwa kollha ta' ruħek u li tħossok maħbuba iżjed u iżjed minn Alla, ġġarrab b'dan il-mod mill-iżjed konxju. M'hemmx kliem biex tfisser dan. 25 ta' Jannar 1938. Ġesu' tiegħi kemm Inti twajjeb u kemm għandek paċenzja. Inti ta' spiss tħares lejna bħalma tħares lejn tfal ċkejnin. Aħna spiss nitolbuk bil-ħerqa, imma ma nkunux nafu x'aħna nitolbu, għax lejn it-tmiem tat-talba tagħna, meta inti tagħtina dak li nkunu tlabna ma nkunux irridu naċċettawh. Darba, waħda soru ġiet għandi u talbitni nitlob għax qaltli li ma setgħetx tkompli tissaporti l-affarijiet kif kienu. "U għalhekk, jekk jogħġbok itlob, Sor." Jiena weġibtha li hekk kont sejra nagħmel, u bdejt novena lill-Ħniena Divina. Jiena sirt naf li Alla kien ser jagħtiha l-grazzja, imma għal darb'oħra hi kienet terġa' ma tkunx sodisfatta meta kienet tirċeviha. Iżda jiena komplejt nitlob bħalma kienet qaltli nagħmel hi. L-għada l-istess soru ġiet tfittixni, u meta rġajna bdejna nitkellmu fuq l-istess ħaġa, jiena għidtilha, "Għandek tkun taf, Sor, li meta aħna nitolbu m'għandniex nisforzaw lil Mulej Alla jagħtina dak li aħna rridu, imma għandna pjuttost nissottomettu ruħna għar-rieda qaddisa Tiegħu." Imma hija kienet qiegħda taħseb li dak li kienet qiegħda titlob għalih ma setgħetx tgħaddi mingħajru. Lejn it-tmiem tan-novena, is-soru reġgħet ġiet u qaltli, "O Sor, il-Mulej Ġesu' tani l-grazzja, imma issa bidilt il-ħsieb. Jekk jogħġbok itlob sabiex l-affarijiet b'xi mod jerġgħu jinbidlu." Jiena weġibt, "Iva, ser nitlob, imma li sseħħ fik ir-rieda ta' Alla, Sor, u mhux dak li trid int." Qalb l-iżjed Ħanina ta' Ġesu', ħarisna mill-korla ġusta ta' Alla. + Waħda soru l-ħin kollu tippersegwitani sempliċiment għax Alla jikkomunika miegħi b'tant intimita', u hija taħseb li din hija biss pretensjoni min-naħa tiegħi. Meta hi taħseb li nkun għamilt xi ħaġa ħażin, tgħidli, "Xi wħud ikollhom ir-rivelazzjonijiet, imbagħad jagħmlu żbalji bħal dawn!" Dan qalitu lis-sorijiet kollha u dejjem b'dak is-sens ta' tmaqdir, sabiex jiena nidher bħallikieku kont xi waħda stramba. Darba, weġġajt ħafna meta qgħadt naħseb kif din il-qatra bla ebda sinjifikat li hu l-moħħ tal-bniedem, jista' jgħarbel hekk faċilment id-doni ta' Alla. Wara t-Tqarbin, tlabt lill-Mulej idawwalha, imma xorta waħda sirt naf li r-ruħ mhix ser tilħaq il-perfezzjoni jekk ma tbiddilx id-dispożizzjonijiet interni tagħha. + X'ħin lmentajt mal-Mulej Ġesu' dwar ċerta persuna (u għidtlu), "Ġesu', kif tista' din il-persuna tiġġudika b'dak il-mod, ukoll dwar intenzjoni?" il-Mulej wieġeb, Tistagħġibx. Dik ir-ruħ lanqas biss taf lilha nnfisha, mela kif tista' hi tgħaddi ġudizzju sewwa fuq ruħ oħra? Illum rajt lil Dun Andrasz jitlob. Kont naf ukoll li kien qed jinterċedi għalija mal-Mulej. Xi kultant il-Mulej jgħarrafni min ikun qiegħed jitlob għalija. Qiegħda nżomm lili nnifsi daqsxejn lura, bħallikieku din l-opra ta' Alla ma tinteressanix. Minix qiegħda nitkellem dwarha bħalissa, imma ruħi kollha kemm hi tinsab mgħaddsa fit-talb, u qiegħda nitlob lil Alla jkun daqshekk twajjeb li jgħaġġel jagħtina dan id-don kbir; jiġifieri, il-Festa tal-Ħniena. U qiegħda nara li Ġesu' qiegħed jaħdem, u Hu stess qiegħed jagħti d-direttivi kif għandu jitwettaq dan. Xejn ma jiġri bl-addoċċ.
Djarju ta' Swor Fawstina – Il-5 Pitazz (par.1521-1530)